कोई बिना शर्ट अश्लील इशारे करता तो किसी ने घर में किया बंद, महीनों से नहीं मिली सैलरी
कंगाली के दौर से गुजर रहे पाकिस्तान के खैबर पख्तूनख्वा में पिछले सात महीने से महिला स्वास्थ्य कर्मियों को सैलरी नहीं मिली है। हाल ही में यहां सभी स्वास्थ्य कर्मियों ने हड़ताल फिर से शुरू कर दी है।
पाकिस्तान में महिला स्वास्थ्यकर्मियों को अपशब्दों, छेड़छाड़, यौन हमले का सामना करने से लेकर बिना वेतन के काम करना पड़ रहा है। कंगाली के दौर से गुजर रहे पाकिस्तान में महिला स्वास्थ्य कर्मियों को पिछले सात महीने से सैलरी नहीं मिली है। पूरे देश की स्वास्थ्य सेवाओं को लोगों तक पहुंचाने वाले स्वास्थ्य कर्मियों ने हड़ताल फिर से शुरू कर दी है। यहां के खैबर पखतूनख्वा में इन हेल्थ वर्कर की हालत सबसे खराब है।
घर में अंदर बुलाकर पुरुष करते हैं छेड़खानी
जान जोखिम में डालकर लेडी हेल्थ वर्कर घर-घर पहुंच बच्चों की जानकारी लेती हैं और उन्हें टीका लगाती हैं। हालांकि, यह काम उनके लिए इतना जोखिम भरा हो गया है कि महिला स्वास्थ्य कर्मियों के लिए खुद को बचाना तक मुश्किल हो रहा है।
आगे बढ़ने से पहले खबर से जुड़े पोल में अपनी राय देते जाइए
पाकिस्तान के हैदराबाद में लडी हेल्थ वर्कर का काम कर रही फरहत सुल्ताना के मुताबिक, जब हम घरों में टीकाकरण के लिए जाते हैं तो मकान का दरवाजा खटखटाकर पूछते हैं कि आपके यहां 5 साल या उससे छोटी उम्र का कोई बच्चा तो नहीं है जिसका टीकाकरण होना है। तब हमें हर घर में अलग-अलग स्थितियों का सामना करना पड़ता है।
वह कहती हैं एक बार जब मैंने घर का दरवाजा खटखटाया तो अंदर से किसी पुरुष की आवाज आई और वह बोला कि बच्चा सोया हुआ है। आप अंदर आकर उसे जगाएं और टीका लगा दें। मैं जब अंदर गई तो वहां कोई बच्चा और कोई महिला तक नहीं थी। इसी दौरान उस आदमी ने मुझे छूने की कोशिश की।
ऐसी ही स्थितियों से गुजरने वाली दूसरी स्वास्थ्यकर्मी फराह ने बताया कि एक बार एक घर के पुरुष ने दरवाजा खोला जिसने शर्ट नहीं पहन रखी थी और वह अश्लील इशारे करने लगा जिससे मुझे इतना डर लगा कि कई दिन तक मैं कराची के दूर-दराज वाले इलाकों में काम करने के लिए नहीं निकली।
लेडी हेल्थ वर्कर (LHWs) की हालत खस्ता 
पोलियो टीकाकरण के लिए काम कर रहीं लेडी हेल्थ वर्कर को काम के दौरान शोषण और सैलरी दोनों के लिए संघर्ष करना पड़ रहा है। महिला स्वास्थ्य कर्मी जब रोजमर्रा के काम को लेकर फील्ड में जाती हैं तो उनको टार्गेट करके हमले किए जाते हैं। उनके खुद के परिवार वाले ऐसी बंदिशें लगाते हैं कि खुलकर बात करने से भी वे हिचकती हैं।
ऐसी स्थितियों से बचने के लिए लेडी हेल्थ वर्कर एक-दूसरे के साथ फोन के जरिए बात करती रहती हैं। अपनी लोकेशन और सेफ्टी की जानकारी अपने ग्रुप में साझा करती रहती हैं।
पाकिस्तानियों में टीके से बांझपन का खौफ
पाकिस्तान के कई इलाकों में लोग पोलियो रोधी टीकाकरण के खिलाफ हैं। उनका कहना है कि पोलियो की बूंदें लोगों में बांझपन का कारण बनती हैं। हालांकि महिला स्वास्थ्य कर्मी लोगों को समझा रही हैं कि यह अभियान आपकी सुरक्षा के लिए है। फिर भी इन पर हमले रुक नहीं रहे हैं। पिछले साल जून, जुलाई और अगस्त में कई बार हेल्थ वर्कर पर हमले हुए जिनमें करीब 100 हेल्थ कर्मियों की जान गई थी।
ऐसा नहीं है कि महिला स्वास्थ्य कर्मियों के साथ पाकिस्तान में ही छेड़खानी हो रही है। भारत में भी हाल में ऐसा हुआ जिसका वीडियो वायरल हो गया था।
फोन पर बात कर रही थी हेल्थ वर्कर, युवक ने किया जबरन किस
12 मार्च को बिहार के जमुई जिले के सदर अस्पताल में कुछ ऐसा घटित हुआ कि जिसे भी मालूम हुआ वह सन्न रह गया। अस्पताल परिसर में एक स्वास्थ्य कर्मी महिला अपने फ़ोन पर बात कर रही थी। इस दौरान एक युवक अस्पताल की परिसर की बाउंड्री फांदकर आया और महिला स्वास्थ्य कर्मी को जबरदस्ती किस करने लगा। इस दौरान जब तक कोई कुछ कर पाता वह युवक वहां से फरार हो गया। हालांकि यह घटना वहां लगे सीसीटीवी कैमरे में कैद हो गई।